Qendra e Kosovës për Siguri Publike

Akademia e Kosovës për Siguri Publike e njohur edhe me emrin Akademia e Policisë së Kosovës është një qendër e arsimit dhe aftësimit profesional   për Policinë e Kosovës dhe për shërbime të tjera të sigurisë publike në Kosovë. Ajo ndodhet në qytetin e Vushtrrisë, 25 kilometra në veri të Prishtinës. Akademia e Kosovës për Siguri Publike u themelua nga OSBE-ja në vitin 1999 në Vushtrri, si trashëgimtare e shkollës së mesme të policisë, që kishte punuar nga viti 1974. Në fillim u quajt Shkolla e Shërbimit Policor të Kosovës, në vitin 2006 u bë Qendra e Kosovës për Siguri Publike, Edukim dhe Zhvillim, ndërsa nga viti 2008 quhet Akademia e Kosovës për Siguri Publike. Akademia është institucion i Ministrisë së Punëve të Brendshme, i cili ofron shërbime profesionale të cilësisë së lartë të arsimit, hulumtimit dhe zhvillimit për agjencitë e sigurisë publike në Republikën e Kosovës, siç janë: Policia e Kosovës, Shërbimi Korrektues i Kosovës, Shërbimi Sprovues i Kosovës, Dogana e Kosovës, Agjencia e Menaxhimit Emergjent dhe Inspektorati Policor i Kosovës.

 Historiku i shkollës  
Shkolla e Mesme e Punëve të Brendshme në Vushtrri në të kaluarën ka qenë institucion shkollor për arsimimin e kuadrit të mesëm të punëtorëve të shërbimit të sigurimit publik të Kosovës (atëherë: Krahina Socialiste Autonome e Kosovës). Për opinionin e gjërë ky institucion shkollor ka qenë i njohur si Akademia policore ose Shkolla e Mesme e Policisë.Më shumë lidhur me këtë Shkollë, shiko emisionin Arkivi, Akademia policore, Radiotelevizioni i Kosovës, publikuar në Youtube më 02.05.2016. 

Ky institucion shkollor është themeluar në vitin 1970 dhe ka funkcionuar der në vitin 1990, kur mësimdhënësit dhe nxënësit shqiptar të Shkolles janë larguar me dhunë nga pushteti i atëhershëm i Sërbisë.

Kjo Shkollë ka vepruar me vendimin e Ministrisë së Arsimit të Kosovës (atëherë: Sekretariati Krahinor i Arsimit) dhe është financuar nga Ministria e Punëve të Brendshme të Kosovës (atëherë: Sekretariati Krahinor i Punëve të Brendshme).

Drejtori i parë i Shkollës ishte Kristo Melonashi, një pjesëmarrës i LNQ me prejardhje nga pjesa jugore e Shqipërisë.

 Nxënësit dhe mësimdhënësit 
Nxënësit e Shkollës janë pranuar pas kryerjes se shkollimit fillor tetëvjeçar. Përparësi për t´u pranuar kishin nxënësit, të cilët shkollimin fillor e kishin përmbaruar me sukses të volitshëm. Ata banonin dhe ushqeheshin gratis në konvikltet e Shkollës.

Shkolla kishte mësimdhënës të rregulltë dhe mësimdhënës të jashtëm. Këta të fundit ishin mësimdhënësit e angazhuar nga  Ministria e Punëve të Brendshme e Kosovës, nga Gjimnazi i Vushtrisë dhe nga Universiteti i Prishtinës.
Shkolla kishte edhe pedagogun dhe mjekun.

 Proçesi mësimor 
Lëndët mësimore ndaheshin në

 LËNDË TË PËRGJITHSHME (gjuha shqipe, gjuha serbokroate, gjuha angleze, sociologji, psikologji, histori, marksizëm, bazat e rregullimit shoqëror dhe ekonomik,matematikë, fizikë, kimi, biologji, gjeografi, edukatë fizike, etj;
 LËNDË PROFESIONALE (kriminalistika taktike, teknike e metodike, rregullat e shërbimit të sigurimit publik, mjetet e komunikimit ne organet e punëve të brendshme, arsimimi fizik profesional, etj);
  LËNDË JURIDIKE  (fillet e së dretës, e drejta penale - pjesa e përgjithshme dhe e veçantë, e drejta e procedurës penale, e drejta administrative - pjesa e përgjithshme dhe e ajo e veçantë, etj);
  LËNDË USHTARAKE ( bazat e mësimit ushtarak, ku rëndësi e veçantë i është kushtuar pjesës praktike).

Pjesë e proçesit mësimor ishte praktika si dhe kursi dhjetëditësh i notimit dhe ai i skijimit.

Shkollimi në këtë Institucion kishte një kohëzgjatje prej katër vjetësh.

Pas përfundimit të klasës së katërtë, nxënësit i nënshtroheshin provimit të pjekurisë (provimit të maturës).

 Aktivitetet e lira 
Aktivitetet e lira të nxënësve organizoheshin nga Organizata e Rinisë së Shkollës, e cila kishte rol shumë të madh në Shkollë. Këto aktivitete zhvilloheshin nëpërmjet grupeve
përkatëse, ku shquheshin: Grupi letrar, ai recitativ, muzikor etj. Aktivitetet e lira zhvilloheshin edhe në bashkëpunim me shkollat e tjera të mesme të Vushtrisë, Prishtines,
Mitrovices, Podujeves etj.

 Perspektiva e nxënësve pas kryerjes së shkollimit 
Pas kryerjes së shkollimit, nxënësit e kishin punësimin e garantuar. Ata punonin si policë ose në punë të tjera në organet e punëve të brendshme, ku kërkohej përgaditja e mesme shkollore.

Nxënësit që e përfundonin me sukses shkollimin, liroheshin nga kryerja e obligimit ushtarak.

Shumë nxënës të kësaj shkolle i kanë përfunduar edhe studimet universitare.

 Referime 

Kategoria:Zbatimi i ligjit në Kosovë
Kategoria:Shkolla në Vushtrri
Kategoria:Themelime në Kosovë në 1970